አዲስና ግዙፍ ዓለም አቀፍ የአውሮፕላን ማረፊያ በአገራችን ሊገነባ ነው
አዲስ አበባ ፣ ህዳር 25 ፣ 2006 (ዋኢማ) – የኢትዮጵያ ኤርፖርቶች ድርጅት አዲስና ግዙፍ ዓለም አቀፍ የአውሮፕላን ማረፊያ ሊያስገነባ ነው።የቦሌ አውሮፕላን ማረፊያን የማስፋፊያ ግንባታውን የጀመረው የአየር ማረፊያውን ቦታ ሙሉ ለሙሉ ለመጠቀም በማሰብ መሆኑን የኢትዮጵያ ኤርፖርቶች ድርጅት የኮምኒኬሽን ጉዳዮች ፅህፈት ቤት ሃላፊ አቶ ወንድም ተክሉ ይገልፃሉ።የማስፋፊያ ግንባታው በዋነኝነት የመንገደኞች ተርሚናል ላይ የሚያተኩር ሲሆን ፥ ወደ ኢትዮጵያ የሚመጡ የሃገራት መሪዎች እየጨመሩ ከመምጣታቸው ጋር ተያይዞም የክብር እንግዳ መቀበያ ተርሚናል መገንባትንም እንደሚያካትትም ነው ያብራሩት። ይሁን እንጂ አሁን እየጨመረ የመጣው የመንገደኞች ቁጥር  የአየር ማረፊያውን የመንገደኞች የማስተናገድ አቅም ጥያቄ ውስጥ በመክተቱ የማስፋፊያ ስራ አስፈልጓል ብለዋል ሃላፊው። ለአየር ማረፊያ ግንባታው በአሁኑ ወቅት  ሶስት የሚሆኑ ቦታዎች የተለዩ ሲሆን ፥ በአካባቢዎቹ ዓለም አቀፍ ልምድ ያላቸው የኤ ሲ አይና አይካዎ የተባሉ ድርጅትቶች ባለሙያዎች ፤ የአዋጪነት ጥናት ለማስጠናት በመንግስት አቅጣጫ መሰጠቱን እንዲሁም ስራውን ለማስጀመር ሁኔታዎች እየተመቻቹ መሆኑንም ነው ሃላፊው የተናገሩት። አዲሱ የአየር ማረፊያ ሞጆ ላይ ሊገነባ እንደሚችል ግምቶች ያሉ ሲሆን ፥ ጥናቱ በዚህ ዓመት ተጠናቆ የግንባታ ቦታው ይለያል ተብሎ ይጠበቃል ፤ የግንባታ ቦታው ከተለየ በኋላም የግንባታ መሪ እቅድ ይዘጋጅለታል ተብሏል። እንደ አቶ ወንድም ገለፃ አሁን ይገነባል ተብሎ በእቅድ የተያዘው አዲስ ዓለም አቀፍ አውሮፕላን ማረፊያም ከቦሌ የአየር ማረፊያ በአይነቱም በስፋቱም የተሻለ ነው። የአየር ማረፊያው ሲጠናቀቅ ታዲያ የኢትዮጵያ አየር መንገድን ገበያ ከማስፋቱም በላይ ሃገራዊ ኢኮኖሚ ላይ የሚኖረው ጠቀሜታም የላቀ እንደሚሆን ታምኖበታል ፤  አቶ ወንድም እንዳሉት ። በቅርቡ የሚጀመረውን የቦሌ አየር ማረፊያን የማስፋፊያ ግንባታን ጨምሮ አዲስ የሚገነባውን የአየር ማረፊያ ለመከታተልም በከፍተኛ ባለስልጣናት የሚመራ የስራ ክፍል የተቋቋመ ሲሆን ፥ የስራ ክፍሉ ለአዲሱ የአየር ማረፊያ ግንባታ ማስፈፀሚያ ብድር የማፈላለግ ሃላፊነት ተጥሎበታል። የአየር ማረፊያ ግንባታ በአስር ዓመት ጊዜ ውስጥ ሊፈፀም እንደሚችልም ነው የኤርፖርቶች ድርጅት መረጃ ያመለከተው። (ኤፍ.ቢ.ሲ)